Til de menighetene som har juleoffer til Kirkens Nødhjelp

**Juleofferappell**

Kirkens Nødhjelp tilhører menighetene, og det internasjonale diakonale arbeidet er vårt felles ansvar. Sammen med Fasteaksjonen, utgjør juleofferet bærebjelken i finansieringen av dette arbeidet, og er avgjørende for vår handlekraft i møte med krisene i verden.

Her er innspill som kan brukes i program, kunngjøringer og når dere skal ta opp offeret/kollekten i julen – spre det også gjerne digitalt. Bruk det som passer, eventuelt bare det siste avsnittet, der menighetens eget vippsnummer selvsagt kan brukes om ønskelig:

Et barn er født. Ufattelig sårbart og med et uendelig potensial. Skal hun vokse opp og løse kreftgåten, starte sin egen bedrift eller bli verdens beste lærer? Det vet ingen. Ennå. I julen feirer vi barnet som fødes inn i vår verden – uskyldig og sårbart. Vi markerer at alle barn har samme rett til liv, trygghet og muligheter. «Det trengs en hel landsby for å oppdra et barn», sier et gammelt afrikansk ordtak. Men i møte med globale utfordringer som klimaendringer, pandemier, konflikter og ulikhet kreves det kanskje en hel verden. En rettferdig verden. Sammen kan vi forandre verden – for ett barn om gangen.

GI ÅRETS VIKTIGSTE JULEGAVE i takkofferet i dag, som går til arbeidet menigheten vår gjør sammen med Kirkens Nødhjelp for å virkeliggjøre Guds kjærlighet i verden. Vi redder liv og krever rettferdighet. Hvis du ikke har med deg kontanter, kan du vippse din gave til 2426 <evt. menighetens vipps>